खप्तड शैलेश्वरी म्याराथनमा त्रिभुवन आर्मीका खड्का प्रथम
हाई अल्टिच्युड खप्तड शैलेश्वरी म्याराथन प्रतियोगितामा पुरुषतर्फ त्रिभुवन आर्मी क्लबका खडकबहादुर खड्का प्रथम हुनुभएको छ ।
डिलबहादुर सिंहडोटी, जेठ १७ गते । हाई अल्टिच्युड खप्तड शैलेश्वरी म्याराथन प्रतियोगितामा पुरुषतर्फ त्रिभुवन आर्मी क्लबका खडकबहादुर खड्का प्रथम हुनुभएको छ । बुधबार आयोजना गरिएको प्रतियोगितामा खप्तड राष्ट्रिय निकुञ्जभित्र पर्ने खप्तडको ३ हजार ३ सय फिट अग्लो उचाइबाट डोटी सिलगढीस्थित टुँडिखेलसम्म ४२ किलोमिटर दूरीलाई दुई घण्टा ३७ मिनेट ४६ सेकेन्डमा पार गर्दै खड्का प्रथम हुनुभएको हो । सिलगढी खप्तड पदमार्गमा भएको म्याराथन प्रतियोगितामा प्रथम भएका खड्काले नगद एक लाख २५ हजार पुरस्कार प्राप्त गर्नुभयो । प्रतियोगितामा त्रिभुवन आर्मी क्लबकै नरेन्द्रसिंह रावत दोस्रो हुनुभयो । रावतले निर्धारित ४२ किलोमिटरको दूरी २ घण्टा ३९ मिनेट ३४ सेकेन्डमा पार गर्नुभयो । प्रतियोगितामा दोस्रो हुनुभएका रावतले ८० हजार नगद पुरस्कार प्राप्त गर्नुभयो ।  प्रतियोगितामा जुम्लाका कर्णाली स्पोर्टस् क्लबका वीरेन्द्र पाण्डेय तेस्रो हुनुभयो । पाण्डेयले २ घण्टा ४२ मिनेट ४४ सेकेन्डमा दूरी पार गर्दै ५० हजार रुपियाँ नगद पुरस्कार प्राप्त गर्नुभयो ।   डोटी उद्योग वाणिज्य सङ्घ र सुदूरपश्चिम खेलकुद परिषद्को आयोजना तथा नेपाली सेनाको भैरवप्रसाद गणको व्यवस्थापनमा आयोजित खप्तड शैलेश्वरी म्याराथनमा स्वदेशी तथा बिदेसी गरी ४८ जना खेलाडीको सहभागिता रहेको थियो ।यस क्षेत्रकै प्रसिद्ध धार्मिक, ऐतिहासिक तथा पर्यटकीय क्षेत्र खप्तडको प्रचार प्रसार गर्ने उद्देश्यले म्याराथनको आयोजना गरिएको बताइएको छ । गत वर्ष पनि खप्तडमा लाग्ने गङ्गा दशहरा मेलाको अवसर पारेर म्याराथन प्रतियोगिताको आयोजना गरिएको थियो ।महिलातर्फ पूर्णलक्ष्मी प्रथमयसैगरी महिलातर्फको हाफ म्याराथनमा त्रिभुवन आर्मी क्लबकी पूर्णलक्ष्मी न्यौपाने प्रथम हुनुभएको छ  । हाफ म्याराथनका लागि निर्धारित दूरी २१.५ किलोमिटर एक घण्टा १४ मिनेट १८ सेकेन्डमा पार गर्दै न्यौपाने प्रथम हुनुभएको हो । हाफ म्याराथन प्रतियोगितामा नेपाल पुलिस क्लबकी रेखा विष्टले निर्धारित दूरी एक घण्टा २२ मिनेट १० सेकेन्डमा पार गर्दै दोस्रो र निर्धारित दूरी एक घण्टा २६ मिनेट ८ सेकेन्डमा पार गर्दै भैरवप्रसाद गणकी सुन्तला कडायत तेस्रो हुनुभयो । हाफ म्याराथनमा प्रथमलाई ५० हजार, दोस्रोलाई ३० हजार र तेस्रोलाई २० हजार रुपियाँ पुरस्कार प्रदान गरिएको छ ।  